Akupunkturen er en af mange behandlingsformer indenfor den traditionelle kinesiske medicin og har som sådan været anvendt i flere tusind år. Det er i dag en af de mest udbredte behandlingsformer i Kina og vinder øget interesse i vesten.
Akupunktur betyder at stikke med noget skarpt - f.eks. nåle.
Forud for selve behandlingen stilles en præcis kinesisk diagnose. Det er denne diagnose, som danner udgangspunkt for behandlerens udvælgelse af punkter på kroppen. Punkterne er forbundet med hinanden via meridianbaner. En sygdomstilstand kan vise sig som blokeringer i meridianbanerne.
Selve behandlingen foregår ved, at der stikkes tynde akupunkturnåle ind i de udvalgte punkter. Derved tilstræbes genopretning eller vedligeholdelse af det harmoniske samspil mellem livsenergiens strømning i meridiansystemet og de indre organer. Nålene sidder normalt i 20 – 45 minutter. For at sikre optimal sikkerhed mod infektioner og smittefare anvendes kun sterile engangsnåle.
Der er endnu ikke i vestlig forstand nogen endelig forklaring på akupunkturens gode effekter, men erfaringerne vidner herom og via naturvidenskabelig forskning bliver det stadig tydeligere, at der er en sammenhæng imellem nervesystemet og akupunkturpunkterne. Verdenssundhedsorganisationen WHO har udarbejdet en liste med over 60 sygdomme, hvor akupunktur anbefales som behandling.